Timotei (tuotemerkki)

Timotei on Unileverin Suomessa kehittämä tuotemerkki, jolla lanseerattiin aluksi deodorantti ja sitten shampoo ja hiustenhoitoaine. Erityisesti Timotei-shampoosta tuli suuri menestys monissa maissa, ja Timoteita pidetäänkin ensimmäisenä Suomessa kehitettynä kansainvälisenä päivittäistavarabrändinä. 1990-luvun alussa Timotei oli Unileverin kansainvälisesti myydyin shampoomerkki.

Timotei-heinäkasvista otettu nimi ja sarjan eri tuotteiden mainoskonseptit kehitettiin alun perin Unileverin omistaman Lintas-mainostoimistoketjun Helsingin-toimistossa 1970-luvulla. Hiustenhoitotuotteiden alkuperäinen mainonnan linja, pohjoismaisen vaalea pitkähiuksinen nuori nainen kesäisellä niityllä, otettiin uudelleen käyttöön vielä vuonna 2010 Britanniassa.Cohen, Claire: Hair we go again...Timotei's girl is back! Daily Mail 13.10.2010. Viitattu 18.9.2014.

Suomessa tehty Timotei-deodorantin mainosfilmi Silta palkittiin hopealla vuoden 1974 New Yorkin mainoselokuvafestivaaleilla.

Timotein oman verkkosivuston mukaan vuonna 2014 merkillä markkinoitiin shampoota ja hoitoainetta kahdeksassa Euroopan maassa: Espanjassa, Ranskassa, Kreikassa, Puolassa, Tšekissä, Slovakiassa, Venäjällä ja Britanniassa.Timotei UK , viitattu 18.9.2014. arkistolinkki, Internet Archive, arkistoitu toukokuussa 2015. Vuonna 2021 Unileverin verkkosivusto luettelee Timotein myyntimaiksi Japanin, Britannian, Irlannin, Tšekin, Puolan, Tanskan ja Ruotsin.

Lähteet

Luokka:Unileverin tuotemerkit
Luokka:Mainonta Suomessa
Luokka:Kosmetiikkamerkit